ประจำเดือนรอบธันวาคม มาวันสุดท้ายวันที่ 26 ธันวาคม และจู่ๆ วันที่ 4 มกราคม ก็มีเมนส์สีดำมาค่ะ จนถึงตอนนี้เป็นเวลา 4 วันแล้ว (วันที่ 4 ม.ค. มาน้อย / วันที่ 5-6 ม.ค. มาปานกลาง / วันที่ 7 ม.ค. มาน้อย แต่ตลอด 4 วัน เป็นสีดำทั้งหมด บางวันเป็นลิ่มค่ะ) สรุปคือถ้าเป็นประจำเดือนของรอบเดือนมกราคม ทำไมถึงมาไวจังคะ ห่างจากรอบที่แล้ว แค่ 7 วันเองค่ะ อยากทราบว่า แบบนี้มีความผิดปกติในด้านใดบ้างคะ
สวัสดีค่ะ หากประจำเดือนหมดในวันที่ 26 ธ.ค. แล้ววันที่ 4 ม.ค. ได้มีเลือดออกมานาน 4 วันแล้ว ถือเป็นอาการเลือดออกผิดปกติจากช่องคลอด โดยอาจเกิดจาก1. มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม เป็นต้น โดยเลือดที่ออกในช่วงก่อนหน้านั้น อาจไม่ใช่ประจำเดือนก็ได้2. มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย3. มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น4. มีภาวะไทรอยด์ฮอร์โมนผิดปกติ5. ผลจากการใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ เป็นต้น6. การผลิตฮอร์โมนของรังไข่ผิดปกติหากไม่ได้ใช้ยาฮอร์โมนใดๆ และที่ผ่านมาได้มีเพศสัมพันธ์ แนะนำควรลองตรวจหาการตั้งครรภ์ดูด้วยค่ะ หากตรวจไม่พบ และเลือดยังคงไม่หยุดไหล หรือมีเลือดออกมาบ่อยๆ อีก ก็ควรไปพบสูติ-นรีแพทย์เพื่อตรวจหาสาเหตุและรักษาค่ะ